Krieket: T20-Wêreldbekertoernooie in kolligSuid-Afrika se Laura Wolvaardt tydens ŉ wedstryd teen Indië (Maart 2022) (Foto: Sanka Vidanagama/AFP) Suid-Afrikaanse krieket, oftewel manskrieket, is in tamatiestraat. Dit volg nadat die toetsspan binne ses dae die eerste twee toetse teen Australië verloor het. Maar vrouekrieket is darem die silwer randjie op die donker wolk, ondanks die min blootstelling wat dit kry. Hande op: Hoeveel van ons weet dat die T20-Wêreldbekertoernooi vir vroue se onder 19-spanne oor twee weke in Benoni begin? Hoeveel van ons weet dat die T20-Wêreldbekertoernooi vir vrouespanne op 10 Februarie in Kaapstad begin? Maar vra vir enige krieketondersteuner en hy sal jou na alle waarskynlikheid breedvoerig kan vertel oor Krieket Suid-Afrika se geldryke SA20-reeks vir mans wat oor sowat twee weke in Kaapstad begin. Die ironie is dat albei vrouespanne ŉ goeie kans staan om tot die uitkloprondes van hul onderskeie toernooie deur te dring. Die ironie is dat vrouekrieket in Suid-Afrika baie goed bestuur word, dat daar baie minder vuil wasgoed gewas word, dat talentvolle spelers soos Laura Wolvaardt, Shabnim Ismail, Suné Luus, Marizanne Kapp en Dané van Niekerk reg bestuur word en as helde na vore tree. Die T20-WB-toernooi vir o-19 spanne word van 14 Januarie tot 5 Februarie in Benoni en Potchefstroom beslis. Die T20-Wêreldbeker-toernooi vir senior vrouespanne word van 10 Februarie af tot 26 Februarie in Kaapstad, Paarl, Gqberha, Johannesburg, Durban en Centurion beslis. Die nasionale T20-vrouespan ding mee in Groep A saam met Australië, wat die toernooi reeds vyf keer in sewe probeerslae gewen het, Bangladesj, Nieu-Seeland en Sri Lanka. In Groep B speel Engeland, Indië, Ierland, Pakistan en die Wes-Indiese Eilande. Die toernooi strek oor ŉ enkelronde waarin alle spanne in elke groep een keer teen mekaar speel gevolg deur die halfeindronde tussen die vier topspanne op 23 en 24 Februarie en die eindstryd op 26 Februarie. Die Suid-Afrikaanse T20-span het in die vorige sewe toernooie nog nie een keer verder as die halfeindronde gevorder nie, maar het in die halfeindstryde van 2014 en 2020 naelskraap verloor. Die span sal die eerste keer sonder Mignon du Preez moet klaarkom, wat uit alle internasionale krieket getree het, maar daar is genoeg talent om haar plek vol te staan. Daar bestaan ook ŉ buitekans dat Sunette Viljoen, wat jare lank die land se voorste spiesgooier was, nader getrek kan word. Die 39-jarige Viljoen, wat in Junie 2000 haar buiging op 17-jarige ouderdom vir die Proteas gemaak het, het tot in 2002 vir die Proteas gespeel voordat sy haar net op atletiek toegespits het. Sy het in Desember 2021 weer vir die Titans begin speel en haar vernietigende kolfwerk, ondanks haar rype ouderdom, kan vir nog een toernooi ŉ groot bate wees vir die nasionale T20-span wees.